b'\n_START_ARTICLE_\nKai Lundager\n_START_SECTION_\nSort b\xc3\xa6lte som 19-\xc3\xa5rig\n_START_PARAGRAPH_\nInspireret af film med Kung Fu og for at l\xc3\xa6re selvforsvar begynder Kai Erik Lundager 16 \xc3\xa5r gammel at tr\xc3\xa6ne JKA Shotokan karate i 1973 i Nippon Karate Do-Kai p\xc3\xa5 Danasvej p\xc3\xa5 Frederiksberg i K\xc3\xb8benhavn. Han forts\xc3\xa6tter i 1975 som brunb\xc3\xa6lte i Frankrigsgade under J\xc3\xb8rgen Bura Larsen og japaneren Masahiko Tanaka. Samme \xc3\xa5r og i en alder af 19 \xc3\xa5r bliver han gradueret 1. dan sort b\xc3\xa6lte. I 1975 vinder Tanaka i \xc3\xb8vrigt World Karate Championships i Los Angeles.\n_START_SECTION_\nT\xc3\xa6sk af Tanaka\n_START_PARAGRAPH_\nKai Lundager huskede tr\xc3\xa6ningen under Tanaka som meget h\xc3\xa5rd i et interview, han gav til KarateNews.dk i 2010: "Vi fik nogle frygtelige t\xc3\xa6sk af Tanaka Sensei, som gennembankede hele holdet, n\xc3\xa5r han tr\xc3\xa6nede op til st\xc3\xa6vner. Det var trods alt en god periode, men ogs\xc3\xa5 en meget h\xc3\xa5rd periode, som jeg ikke vil have undv\xc3\xa6ret." Alligevel bryder Kai Lundager med JKA (Japan Karate Association) i 1976 og tr\xc3\xa6ner videre under John Nielsen i dennes klub Kyohan Karate-Do i K\xc3\xb8benhavn under Dansk Shotokan Forbund, et alternativ til JKA.\n_START_SECTION_\nVidere som instrukt\xc3\xb8r\n_START_PARAGRAPH_\nI slutningen af 1970\'erne begynder Kai Lundager sammen med sin dav\xc3\xa6rende partner Lone Hansen at undervise i TIK Shotokan Karate-Do (hedder nu Taastrup Karate), som efterh\xc3\xa5nden bliver en af Danmarks st\xc3\xb8rste klubber. I 1996 stifter Kai Lundager og Lone Hansen klubben Musashi Shotokan Karate-Do i Valby i K\xc3\xb8benhavn, som de leder frem til 2001. Ogs\xc3\xa5 Musashi bliver en af de f\xc3\xb8rende karateklubber i Danmark m\xc3\xa5lt p\xc3\xa5 sportslige resultater. Frem til sin d\xc3\xb8d i 2010 er Kai Lundager tilknyttet Solr\xc3\xb8d Karate Klub som instrukt\xc3\xb8r.\n_START_SECTION_\nM\xc3\xb8der Kanazawa og stifter SKI\n_START_PARAGRAPH_\nI begyndelsen af 1980\'erne rejser Kai Lundager og Lone Hansen til England for at tr\xc3\xa6ne under japaneren Hirokazu Kanazawa. Kanazawas karate er netop den teknisk betonede karate, som Kai Lundager str\xc3\xa6ber efter. Derfor stifter Kai Lundager og Lone Hansen sammen med Bruno Jensen i 1981 en ny organisation for Shotokan Karate i Danmark kaldet SKI (senere SKIF Danmark) og melder sig dermed ind i Kanazawas organisation Shotokan Karate-Do International Federation (SKIF), der er et alternativ til JKA. SKIF begynder at sende japanske instrukt\xc3\xb8rer til Danmark, og i 1982 kommer Kanazawa selv til Danmark for at undervise. Mange klubber melder sig efterh\xc3\xa5nden ind i SKI/SKIF Danmark, som bliver den st\xc3\xb8rste organisation for Shotokan Karate i Danmark.\n_START_SECTION_\nVerdensmester i kata\n_START_PARAGRAPH_\nKai Lundager huskede selv SKIF-verdensmesterskaberne i 1997 som sit sportslige h\xc3\xb8jdepunkt. Han deltog i masterklassen over 40 \xc3\xa5r og blev verdensmester i kata. "Jeg lavede her den bedste kata, jeg nogensinde har f\xc3\xb8lt, at jeg har lavet. Jeg lavede Gojushiho Dai og t\xc3\xa6nkte bagefter: Det kan jeg ikke g\xc3\xb8re bedre. S\xc3\xa5 kom Maruo Sensei over og sagde: You made a perfect kata!. Det plejer en h\xc3\xb8jt gradueret japansk sensei ellers ikke at g\xc3\xb8re. Det er helt klart min bedste oplevelse," fortalte Kai Lundager i 2010 til KarateNews.dk.\n_START_SECTION_\nDansk Karate Forbunds mindeord\n_START_PARAGRAPH_\nDansk Karate Forbund har indstiftet en vandrepokal i Kai Lundagers navn, som uddeles ved DM for bedste allround kata- og kumitepr\xc3\xa6station. I forbundets mindeord hedder det blandt andet: "Kai Sensei har st\xc3\xa5et for noget af det ypperste, dansk karate har skabt, og han vil til tid og evighed blive ved med det i erindringen hos de mange hundrede karate-kaer, som Kai Sensei har v\xc3\xa6ret i ber\xc3\xb8ring med igennem tiden. Dels som den \xc3\xa6rede og respekterede instrukt\xc3\xb8r Kai Sensei var, dels som en undervisningskapacitet i forbundets uddannelseshus, dels som dommer og endelig som den komplette karate-ka, der mestrede kata og kumite p\xc3\xa5 internationalt topniveau."\n_START_SECTION_\nUddannelse og erhverv\n_START_PARAGRAPH_\nKai Lundager uddanner sig til cand.scient. i dansk og idr\xc3\xa6t fra K\xc3\xb8benhavns Universitet og underviser fra 1988 p\xc3\xa5 Greve Gymnasium. Han bruger ogs\xc3\xa5 uddannelsen i idr\xc3\xa6t til at forbedre sin karatetr\xc3\xa6ning og undervisning.\n_START_SECTION_\nSygdom og d\xc3\xb8d\n_START_PARAGRAPH_\nKai Lundager d\xc3\xb8r 27. oktober 2010 p\xc3\xa5 Rigshospitalet efter at have k\xc3\xa6mpet mod leuk\xc3\xa6mi i flere \xc3\xa5r. Han bis\xc3\xa6ttes 2. november 2010 fra Glostrup Krematoriums Kapel, hvor mange karateud\xc3\xb8vere benytter lejligheden til at vise ham den sidste \xc3\xa6re.\n_START_SECTION_\nAndet\n_START_PARAGRAPH_\nLone Hansen tiltr\xc3\xa6der stillingen som direkt\xc3\xb8r for Team Danmark i februar 2015. Hun er tidligere direkt\xc3\xb8r for Anti Doping Danmark.'